2018. gada 25. septembrī Noteikumi Nr. 611

Rīgā (prot. Nr. 44 38. §)

**Kārtība, kādā iestādes ievieto informāciju internetā**

Izdoti saskaņā ar

[Informācijas atklātības likuma](https://likumi.lv/ta/id/50601-informacijas-atklatibas-likums)

10. panta sesto daļu

# **I.** **Vispārīgie jautājumi**

1. Noteikumi nosaka kārtību, kādā iestādes ievieto informāciju internetā.

2. Šo noteikumu IV nodaļā minētās prasības, ciktāl tās neuzliek nesamērīgu slogu, attiecas uz tiešās pārvaldes iestādēm un pašvaldībām un tiešās pārvaldes iestāžu un pašvaldību padotībā esošajām institūcijām, biedrībām un nodibinājumiem, kas īsteno valsts pārvaldes funkcijas un uzdevumus, kā arī tādām privāto tiesību juridiskām personām, kas atbilst visiem šādiem kritērijiem:

2.1. nodibinātas vai darbojas, lai apmierinātu sabiedrības vajadzības, kas nav komerciāla vai rūpnieciska rakstura;

2.2. atrodas publiskas personas vai tās institūcijas padotībā vai izšķirošā ietekmē, vai šiem kritērijiem atbilstošas privāto tiesību juridiskās personas izšķirošā ietekmē (šī ietekme izpaužas kā balsstiesību vairākums pārraudzības institūcijas vai izpildinstitūcijas locekļu ievēlēšanā vai vadības iecelšanā), vai šīs privāto tiesību juridiskās personas darbību vairāk nekā par 50 procentiem finansē publiska persona, tās institūcija vai cita šiem kritērijiem atbilstoša privāto tiesību juridiskā persona.

# **II. Vispārīgas prasības informācijas ievietošanai iestādes oficiālajā tīmekļvietnē un mobilajā lietotnē**

3. Iestāde nodrošina tās kompetencē esošās informācijas pieejamību iestādes oficiālajā tīmekļvietnē vai pārraugošās iestādes oficiālajā tīmekļvietnē un mobilajā lietotnē, ja tāda izveidota, izņemot informāciju, kas ir klasificējama kā ierobežotas pieejamības informācija vai valsts noslēpums vai nav publicējama atbilstoši speciālajiem normatīvajiem aktiem.

4. Par iestādes kompetencē esošās informācijas ievietošanu iestādes oficiālajā tīmekļvietnē un mobilajā lietotnē, tās saturu un aktualitāti atbild iestādes vadītājs.

5. Iestāde nodrošina oficiālās tīmekļvietnes pieejamību gan stacionārajās ierīcēs, gan mobilajās ierīcēs, pēc iespējas nodrošinot tīmekļvietnes pielāgošanos izmantotajai ierīcei.

6. Iestāde informāciju oficiālajā tīmekļvietnē un mobilajā lietotnē veido saturiski, strukturāli un vizuāli viegli saprotamu un uztveramu lietotājam.

7. Ja normatīvajā aktā nosaka vispārīgu pienākumu iestādēm oficiālajās tīmekļvietnēs publicēt attiecīgu informāciju, normatīvajā aktā nosaka arī vienotu publicējamās informācijas struktūru un formu. Spēkā esošajos normatīvajos aktos minētās prasības nodrošina, ja normatīvajā aktā tiek izdarīti būtiski grozījumi.

8. Ja iestāde oficiālajā tīmekļvietnē vai mobilajā lietotnē publicē veidlapas, tās tiek veidotas vismaz datņu formātā, kas nodrošina iespēju veidlapu lejupielādēt no tīmekļvietnes, aizpildīt un saglabāt bez ierobežojumiem. Iestāde nodrošina skaidrojumu par veidlapu aizpildīšanu.

9. Iestāde oficiālajā tīmekļvietnē vai mobilajā lietotnē nodrošina lietotājam iespēju uzdot jautājumu, iesniegt priekšlikumu, sūdzību vai sniegt atsauksmi.

10. Oficiālās tīmekļvietnes veidošanā iestāde pēc iespējas izmanto valsts koplietošanas risinājumus.

11. Izstrādājot oficiālās tīmekļvietnes dizainu, ievēro valsts pārvaldes iestāžu vienoto vizuālo identitāti un valsts simbolu un to lietošanu regulējošo normatīvo aktu prasības.

12. Ja iestāde oficiālās tīmekļvietnes vai mobilās lietotnes satura tulkošanai svešvalodās izmanto mašīntulkošanas risinājumu, tulkotajā teksta daļā sniedz pamanāmu norādi par mašīntulkošanas risinājuma izmantošanu.

13. Iestāde oficiālo tīmekļvietni un mobilo lietotni veido, ievērojot lietotājorientētu pieeju un iteratīvas izstrādes principu saskaņā ar Latvijas nacionālā standarta LVS EN ISO 9241-210:2016 "Cilvēka un sistēmas mijiedarbības ergonomika" 210. daļu "Cilvēkorientēta interaktīvo sistēmu projektēšana".

14. Iestādes oficiālā tīmekļvietne un mobilā lietotne ir pieejama:

14.1. darbdienās no plkst. 8.30 līdz 17.00 95 % laika mēnesī;

14.2. darbdienās no plkst. 17.00 līdz 8.30, brīvdienās un svētku dienās 90 % laika mēnesī.

15.  Par tīmekļvietnes un mobilās lietotnes darbības pārtraukumu iestāde ievieto paziņojumu oficiālajā tīmekļvietnē un mobilajā lietotnē:

15.1. par plānotu darbības pārtraukumu – vismaz divas darbdienas pirms plānotā pārtraukuma;

15.2. par neplānotu darbības pārtraukumu – nekavējoties atbilstoši tehniskajām iespējām.

16. Oficiālās tīmekļvietnes ērtai pārlūkošanai iestāde izveido tīmekļvietnes karti, pēc iespējas veidojot to mašīnlasāmā formā.

17. Informācijas tehnoloģiju drošības prasības tīmekļvietnē nodrošina atbilstoši normatīvajos aktos noteiktajai kārtībai.

# **III. Iestādes oficiālās tīmekļvietnes struktūra un saturs**

18. Iestāde oficiālo tīmekļvietni veido atbilstoši lietotāju grupu vajadzībām.

19. Oficiālajai tīmekļvietnei ir vismaz šādas sadaļas:

19.1. sadaļā "Par mums" iekļauj:

19.1.1. iestādes aprakstu un informāciju par iestādes darbību reglamentējošiem normatīvajiem aktiem;

19.1.2. iestādes struktūras shematisku attēlojumu. Iestāde norāda tās padotībā esošās iestādes un tiešās saites uz to tīmekļvietnēm, ja tādas ir izveidotas;

19.1.3. iestādes publiskos pārskatus;

19.2. sadaļā "Kontakti" iekļauj:

19.2.1. iestādes klientiem un citiem interesentiem nepieciešamu iestādes kontaktinformāciju un iestādes oficiālos rekvizītus (tai skaitā elektroniskā pasta adrese, kontakttālrunis);

19.2.2. vismaz to iestādes amatpersonu un darbinieku sarakstu, kuri veic iestādes pamatfunkciju izpildi. Norāda amatpersonu vārdu, uzvārdu, oficiālo elektroniskā pasta adresi vai citu elektroniskā pasta adresi, tiešo tālruņa numuru vai citu tālruņa numuru, nodrošinot sazināšanās iespējas. Minētās prasības neattiecina uz valsts drošības iestādēm, kā arī iestāžu amatpersonām, kuras veic operatīvās darbības pasākumus un speciālās izmeklēšanas darbības;

19.2.3. informāciju par iestādes atrašanās vietu, nokļūšanas iespējām, iestādes pieejamības nodrošinājumu personām ar īpašām vajadzībām, tai skaitā ieejas ēkā fotoattēlu, kā arī iestādes atrašanās vietas attēlojumu kartē atbilstoši tīmekļvietnes tehniskajām iespējām;

19.3. sadaļā "Aktualitātes" lietotājiem ērti uztveramu ziņu formā iekļauj informāciju par iestādes aktualitātēm;

19.4. sadaļā "Darbības joma" iekļauj informāciju:

19.4.1. par nozares darbības virzieniem, iestādes funkcijām, darbību un būtiskākajiem uzdevumiem, kā arī par saistītajiem politikas plānošanas dokumentiem un institūciju vadības dokumentiem vai norādes uz tiem;

19.4.2. par iestādes kompetencē esošo nozares stratēģisko dokumentu un rīcības plānu izpildi;

19.4.3. par iestādes starptautisko sadarbību;

19.4.4. par Eiropas Savienības tiesību aktu publiskajām konsultācijām un sabiedrības līdzdalību, kā arī par Eiropas Savienības tiesību aktu projektu izstrādi un sabiedrības līdzdalību;

19.4.5. par Latvijas dalību starptautiskajās organizācijās un šo sadarbību regulējošajiem normatīvajiem aktiem;

19.5. sadaļā "Pakalpojumi" iekļauj informāciju par iestādes sniegtajiem valsts pārvaldes pakalpojumiem un citiem pakalpojumiem, norādot saites uz valsts pārvaldes pakalpojumu aprakstiem vai veidojot valsts pārvaldes pakalpojumu aprakstus vismaz tādā apjomā, kas noteikts normatīvajā regulējumā par valsts pārvaldes pakalpojumu uzskaites, kvalitātes kontroles un sniegšanas kārtību;

19.6. sadaļā "Publikācijas" iekļauj iestādes sagatavotās publikācijas (piemēram, pētījumus, statistisko informāciju, informatīvos materiālus) vai norādes uz tām;

19.7. sadaļā "Sabiedrības līdzdalība" iekļauj informāciju:

19.7.1. par izstrādes un saskaņošanas procesā esošajiem attīstības plānošanas dokumentu un tiesību aktu projektiem;

19.7.2. par iestādes sadarbību ar nevalstiskajām organizācijām (ziņas par sadarbības partneriem, sadarbības principu īsu aprakstu, kontaktpersonas);

19.7.3. par iestādes atbildības jomās izveidotajām konsultatīvajām institūcijām (piemēram, darba grupām, konsultatīvajām padomēm, projektu uzraudzības padomēm, projektu konsultatīvajām grupām);

19.8. sadaļā "Budžets" iekļauj informāciju:

19.8.1. saskaņā ar Likuma par budžetu un finanšu vadību noteikto kārtību un termiņiem;

19.8.2. par iestādes amatpersonām un darbiniekiem izmaksāto atalgojumu saskaņā ar Valsts un pašvaldību institūciju amatpersonu un darbinieku atlīdzības likumā noteikto kārtību;

19.9. sadaļā "Īpašumi" iekļauj informāciju:

19.9.1. par iestādes nomātajiem nekustamajiem īpašumiem, kā arī par nekustamajiem īpašumiem, kurus paredzēts nomāt atbilstoši normatīvajos aktos noteiktajai kārtībai;

19.9.2. par iestādes iznomātajiem nekustamajiem īpašumiem, kā arī par nekustamajiem īpašumiem, kurus paredzēts iznomāt atbilstoši normatīvajos aktos noteiktajai kārtībai;

19.9.3. par iestādes darbības nodrošināšanai nevajadzīgo valsts kustamo mantu atbilstoši Ministru kabineta noteiktajai kārtībai, kādā atsavināma publiskas personas manta;

19.10. sadaļā "Viegli lasīt" iekļauj īsu aprakstošu informāciju par iestādi un citu iestādes klientiem nepieciešamu informāciju vieglajā valodā.

20. Iestāde oficiālajā tīmekļvietnē:

20.1. var iekļaut sadaļas un informāciju, kas nav minēta šo noteikumu 19. punktā, atbilstoši iestādes darbības jomai un citiem normatīvajiem aktiem par informācijas publicēšanu;

20.2. var neiekļaut tās šo noteikumu 19. punktā minētās sadaļas un informāciju, kas uz iestādi nav attiecināma.

# **IV. Tīmekļvietnes un mobilās lietotnes piekļūstamības prasības visās iestādei piederošajās tīmekļvietnēs**

21. Iestāde nodrošina tīmekļvietnes piekļūstamību saskaņā ar Latvijas nacionālā standarta EN 301549:2017 "IKT produktu un pakalpojumu piekļūstamības prasības Eiropas publiskajos iepirkumos" 9., 10. un 11. nodaļā minētajām prasībām.

22. Iestāde saskaņā ar Vides aizsardzības un reģionālās attīstības ministrijas noteikto metodiku izvērtē tīmekļvietņu atbilstību šo noteikumu 21. punktā minētajam standartam.

23. Piekļūstamības prasības var nepiemērot:

23.1. šādu tīmekļvietņu un mobilo lietotņu saturam:

23.1.1. tiešraides raidlaika nacionālo elektronisko plašsaziņas līdzekļu audio vai audiovizuāliem darbiem;

23.1.2. tiešsaistes karšu un kartogrāfijas pakalpojumiem, ja informācija tiek sniegta piekļūstamā digitālā formā kartēs, kas paredzētas navigācijai;

23.1.3. ierobežotas piekļūstamības kultūras mantojuma kolekciju priekšmetu reprodukcijām, ja piekļūstamības prasības nav savienojamas ar attiecīgā priekšmeta saglabāšanu vai reprodukcijas autentiskumu vai nav pieejami automatizēti un izmaksu ziņā lietderīgi risinājumi, ar kuriem viegli iegūt tekstu no manuskriptiem vai citiem mantojuma kolekciju priekšmetiem un pārveidot saturā, kas atbilst piekļūstamības prasībām;

23.2. šādas iestādes:

23.2.1. nacionālie elektroniskie plašsaziņas līdzekļi un to meitas uzņēmumi, kas sniedz valsts apraides publiskos pakalpojumus;

23.2.2. nevalstiskās organizācijas, kas neregulāri sniedz atsevišķus valsts pārvaldes pakalpojumus šaurām sabiedrības grupām, neietverot personu ar invaliditāti mērķgrupu.

24. Iestāde izvērtē slogu, ko tai rada šo noteikumu 21. punktā minēto prasību ievērošana tās pārziņā esošajās tīmekļvietnēs, un var nodrošināt daļēju minēto prasību ievērošanu, pamatojot to nesamērīgumu. Izvērtēšanā ņem vērā:

24.1. iestādes veikto uzdevumu vai sniegto valsts pārvaldes pakalpojumu un citu pakalpojumu, ja tādi ir, nozīmīgumu plašām sabiedrības grupām;

24.2. iestādes finanšu un personāla resursus;

24.3. mērķgrupu ieguvumu un iestādes izmaksu apmēra samērīgumu, lai nodrošinātu iestādes īpašumā esošo tīmekļvietņu un mobilo lietotņu atbilstību šo noteikumu 21. punktā minētajām prasībām.

25. Ja iestāde šo noteikumu 21. punktā minētās prasības īsteno daļēji, tā nodrošina alternatīvas piekļuves iespējas tai piederošo tīmekļvietņu un mobilo lietotņu saturam.

26. Tiešās pārvaldes iestādes un pašvaldības nodrošina, ka to padotībā esošās institūcijas, biedrības un nodibinājumi, kas īsteno valsts pārvaldes funkcijas un uzdevumus, kā arī privāto tiesību juridiskās personas, kas īsteno valsts pārvaldes funkcijas un uzdevumus, veic šo noteikumu 24. punktā minēto izvērtējumu.

27. Nodrošinot informācijas piekļūstamības prasību īstenošanas uzraudzību, Vides aizsardzības un reģionālās attīstības ministrija:

27.1.  saskaņā ar Vides aizsardzības un reģionālās attīstības ministrijas noteikto metodiku izlases veidā padziļināti izvērtē iestāžu tīmekļvietņu atbilstību šo noteikumu 21. punktā minētajam standartam;

27.2. izveido konsultatīvu padomi, kas izskata tīmekļvietņu lietotāju iesniegumus par piekļūstamības prasību nenodrošināšanu.

# **V. Atvērto datu ievietošana internetā**

28. Iestāde tās rīcībā esošos atvērtos datus mašīnlasāmā formā kopā ar metadatiem vai tikai datu kopas metadatus publicē Latvijas Atvērto datu portālā (https://data.gov.lv) (turpmāk – atvērto datu portāls).

29. Atvērto datu portāls ir valsts informācijas sistēma, kuras pārzinis ir Vides aizsardzības un reģionālās attīstības ministrija (turpmāk – pārzinis) un turētājs ir Valsts reģionālās attīstības aģentūra.

30. Atvērto datu portāls nodrošina datu saņemšanu un piekļuvi atvērto datu portālā pieejamajiem datiem:

30.1. izmantojot tīmekļa pārlūkprogrammu;

30.2. veicot manuālu datu kopu lejupielādi;

30.3. izmantojot programmsaskarni.

31. Pārzinis izstrādā vadlīnijas datu publicēšanai portālā. Vadlīnijās nosaka:

31.1. datu kopu aprakstīšanas kritērijus;

31.2. rekomendācijas atvērto datu formāta sagatavošanai.

32. Atvērto datu metadatus un datus atvērto datu portālā var publicēt šādos veidos:

32.1. augšupielādēt datus atvērto datu portālā;

32.2. automātiski saņemt datus, izmantojot programmsaskarni;

32.3. norādīt tiešo saiti uz datiem vai datu publicēšanas pakalpēm, kas atrodas ārējās tīmekļvietnēs;

32.4. automatizēti ievākt metadatus no citiem katalogiem, kuros publicēti atvērto datu portāla standartam atbilstoši metadati.

33. Atvērtos ģeotelpiskos datus iestāde publicē valsts vienotajā ģeotelpiskās informācijas portālā (https://geolatvija.lv).

34. Iestāde, publicējot datus atvērto datu portālā, ievēro minētā portāla lietošanas noteikumus.

35. Atvērto datu portāla lietošanas noteikumi pieejami portāla sadaļā "Par portālu". Noteikumi nosaka:

35.1. piekļuves nosacījumus atvērto datu portālam;

35.2. atvērto datu portāla kataloga darbības principus;

35.3. atvērto datu portāla publicētāju pienākumus.

36. Aktualizējot atvērto datu portāla lietošanas noteikumus atbilstoši atvērto datu portāla darbības funkcionalitātes izmaiņām, pārzinis ne vēlāk kā trīs mēnešus pirms šo izmaiņu ieviešanas informē visus datu publicētājus par plānotajām izmaiņām atvērto datu portāla lietošanas noteikumos.

37. Atvērto datu portālā publicētās datu kopas tiek strukturētas vismaz šādās datu kategorijās:

37.1. ārlietas;

37.2. ekonomika un uzņēmējdarbība;

37.3. enerģija;

37.4. iedzīvotāji un sabiedrība;

37.5. izglītība un sports;

37.6. kultūra;

37.7. reģioni un pašvaldības;

37.8. tieslietas, iekšlietas un drošība;

37.9. transports;

37.10. valsts pārvalde;

37.11. veselība;

37.12. vide;

37.13. zemkopība, pārtika un mežsaimniecība;

37.14. zinātne un tehnoloģijas.

38. Atvērto datu portāls uzkrāj nepersonificētu statistiku par lietotāju darbībām portālā.

39. Pārzinis var izmantot trešo pušu tehniskos risinājumus atvērto datu portāla statistikas uzkrāšanai un gala lietotāju atsauksmju iegūšanai un analīzei.

40. Ja atvērto datu portālā publicētajos datos tiek konstatēta neatbilstība atvērto datu definīcijai vai citām normatīvo aktu prasībām, pārzinis var izmantot iespēju (nedzēšot datus) padarīt nepieejamus attiecīgos datus no portāla publiskās vides, vienlaikus nosūtot ziņu uz metadatos norādīto saziņas e-pastu par atklāto problēmu.

41. Iestādes pienākums ir saskaņā ar iestādes norādīto datu atjaunošanas biežuma klasifikatoru aktualizēt atvērto datu portālā ievietotos datus un nodrošināt to atbilstību metadatiem.

# **VI. Domēna vārdi un elektroniskā pasta adreses**

42. Tiešās pārvaldes iestāde tās īpašumā esošām tīmekļvietnēm izmanto vienotu domēna vārdu un elektroniskā pasta adrešu veidošanas kārtību, lietojot otrā līmeņa tīmekļvietņu domēna vārdu "gov.lv". Pieļaujama esošo domēna vārdu lietošana, nodrošinot pārvirzīšanu uz vienotajā kārtībā noteiktajiem domēniem.

43. Iestāde oficiālajai tīmekļvietnei, izņemot šo noteikumu 44. un 45. punktā minēto tīmekļvietni, izmanto šādu domēna vārdu un elektroniskā pasta adresi:

43.1. www.iestade.gov.lv ([www.strukturvieniba.iestade.gov.lv](http://www.strukturvieniba.iestade.gov.lv), ja tāda izveidota);

43.2. vards.uzvards@iestade.gov.lv

(vards.uzvards@strukturvieniba.iestade.gov.lv, ja tāda ir izveidota);

43.3. pasts@iestade.gov.lv – lieto kā iestādes centrālo elektroniskā pasta adresi;

43.4. apzimejums@iestade.gov.lv – lieto atsevišķu iestādes funkciju vai darbību nodrošināšanai.

44. Nacionālo bruņoto spēku struktūrvienības izmanto šādus domēna vārdus un elektroniskā pasta adresi:

44.1. [www.mil.lv](http://www.mil.lv);

44.2. www.mrcc.lv;

44.3. www.vieniba.mil.lv;

44.4. vards.uzvards@mil.lv;

44.5. info@mrcc.lv.

45. Pašvaldības oficiālajai tīmekļvietnei izmanto šādu domēna vārdu un elektroniskā pasta adresi:

45.1. [www.pasvaldiba.lv](http://www.pasvaldiba.lv);

45.2. vards.uzvards@pasvaldiba.lv;

45.3. pasts@pasvaldiba.lv – lieto kā pašvaldības centrālo elektroniskā pasta adresi;

45.4 apzimejums@pasvaldiba.lv – ko lieto atsevišķu pašvaldības funkciju vai darbību veikšanai.

46. Domēna vārdā un elektroniskā pasta adresēs nelieto burtus ar diakritiskajām zīmēm.

47. Otrā līmeņa tīmekļvietņu domēna vārda "gov.lv" lietojumu reģistrē un tā lietojumu pārrauga valsts akciju sabiedrība "Latvijas Valsts radio un televīzijas centrs".

# **VII. Noslēguma jautājumi**

48. Atzīt par spēku zaudējušiem Ministru kabineta 2007. gada 6. marta noteikumus Nr. 171 "Kārtība, kādā iestādes ievieto informāciju internetā" (Latvijas Vēstnesis, 2007, 41. nr.; 2008, 122. nr.; 2010, 69., 99. nr.; 2011, 122. nr.; 2013, 95., 214. nr.; 2017, 571. nr.).

49. Šo noteikumu 21. punktā minētās prasības:

49.1. no jauna veidojamiem ārtīkliem un iekštīkliem, ko izmanto slēgta cilvēku grupa, nevis sabiedrība kopumā, piemēro ar 2019. gada 23. septembri. Esošos ārtīklos un iekštīklos piekļūstamības prasības nodrošina to būtiskas pārbūves procesā;

49.2. tīmekļvietņu un mobilo lietotņu saturam, kas kvalificējams kā arhīvs, proti, tajos ir tikai tāds saturs, kas nav vajadzīgs aktīviem administratīviem procesiem un kas netiek atjaunināts vai rediģēts, piemēro ar 2019. gada 23. septembri;

49.3. no jauna izstrādājamām tīmekļvietnēm piemēro ar 2019. gada 23. septembri;

49.4. esošajām tīmekļvietnēm piemēro ar 2020. gada 23. septembri;

49.5. iepriekš ierakstītiem, ar noteiktu raidlaiku saistītiem elektronisko plašsaziņas līdzekļu audio vai audiovizuāliem darbiem piemēro ar 2020. gada 23. septembri;

49.6. mobilajām lietotnēm piemēro ar 2021. gada 23. jūniju.

50. Šo noteikumu 24. punkts stājas spēkā 2019. gada 30. jūnijā.

51. Šo noteikumu 22. punkts stājas spēkā 2020. gada 1. janvārī.

52. Iestāžu tīmekļvietnēm, kuras iestāde neplāno pievienot valsts un pašvaldību iestāžu tīmekļvietņu vienotajai platformai, šo noteikumu 5., 11., 18., 19. un 20. punktu piemēro ar 2020. gada 31. decembri.

53. Iestāžu tīmekļvietnēm, kuras iestāde plāno pievienot valsts un pašvaldību iestāžu tīmekļvietņu vienotajai platformai, šo noteikumu 5., 11., 18., 19. un 20. punktu piemēro ar 2022. gada 31. decembri.

**Informatīva atsauce uz Eiropas Savienības direktīvu**

Noteikumos iekļautas tiesību normas, kas izriet no Eiropas Parlamenta un Padomes 2016. gada 26. oktobra Direktīvas Nr. 2016/2102/ES par publiskā sektora struktūru tīmekļvietņu un mobilo lietotņu piekļūstamību.

Ministru prezidents Māris Kučinskis

Vides aizsardzības un

reģionālās attīstības ministrs Kaspars Gerhards